พฤกษาพร้อมขายหุ้นกู้ 13-14 พ.ค.นี้
พฤกษา เรียลเอสเตท พร้อมขายหุ้นกู้ 6,000 ล้านบาท 13 - 14 พฤษภาคมนี้ โดยมีกสิกรไทย-ไทยพาณิชย์เป็นตัวแทนจำหน่าย
2 พ.ค. 2556

พฤกษา เรียลเอสเตท พร้อมขายหุ้นกู้ 6,000 ล้านบาท 13 - 14 พฤษภาคมนี้ โดยมีกสิกรไทย-ไทยพาณิชย์เป็นตัวแทนจำหน่าย
นายสุรเดช เกียรติธนากร ผู้บริหารกลุ่มธุรกิจวาณิชธนกิจ ธนาคารกสิกรไทย และนางภิมลภา สันติโชค ผู้ช่วยผู้จัดการใหญ่ ธนาคารไทยพาณิชย์  ในฐานะผู้จัดการการจัดจำหน่ายหุ้นกู้ พร้อมด้วยนายทองมา  วิจิตรพงศ์พันธุ์ ประธานกรรมการบริหารและกรรมการผู้จัดการ บริษัท พฤกษา เรียลเอสเตท จำกัด ร่วมแนะนำข้อมูลหุ้นกู้ของบริษัท พฤกษา เรียลเอสเตท จำกัด ครั้งที่ 1/2556 ชุดที่ 1 ครบกำหนดไถ่ถอนปี พ.ศ. 2559 และ ครั้งที่ 1/2556 ชุดที่ 2 ครบกำหนดไถ่ถอนปี พ.ศ. 2561 แก่นักลงทุนสถาบันและนักลงทุนรายใหญ่ 
โดยหุ้นกู้ที่จัดจำหน่ายในครั้งนี้ ได้รับการจัดอันดับความน่าเชื่อถืออยู่ที่ระดับ A จากบริษัท ทริสเรทติ้ง จำกัด มูลค่าการเสนอขายไม่เกิน 6,000 ล้านบาท เป็นหุ้นกู้ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ อายุ 3 ปี 1 เดือน และ 5 ปี กำหนดจ่ายดอกเบี้ยทุกๆ 3 เดือน เสนอขายแก่นักลงทุนสถาบันและนักลงทุนรายใหญ่ โดยมีวัตถุประสงค์เพื่อนำเงินที่ได้ไปใช้คืนหนี้ รวมถึงการนำไปลงทุนในการพัฒนาโครงการอสังหาริมทรัพย์ของบริษัทต่อไป
ทั้งนี้ หุ้นกู้พฤกษาถือเป็นทางเลือกหนึ่งของการลงทุนที่น่าสนใจของนักลงทุนสถาบันที่ได้มีโอกาสเลือกลงทุนในตราสารหนี้ของบริษัทที่มีฐานะทางการเงินมั่นคงในธุรกิจพัฒนาอสังหาริมทรัพย์